টেকনাফে আটকের পর ‘বন্দুকযুদ্ধে’ রোহিঙ্গা যুবক নিহত
কক্সবাজারের টেকনাফ উপজেলায় আটকের পর বর্ডার গার্ড বাংলাদেশের (বিজিবি) সঙ্গে ‘বন্দুকযুদ্ধে’ মো. জাফর আলম (২৬) নামে এক রোহিঙ্গা যুবক নিহত হয়েছেন।







পুলিশের দাবি, নিহত রোহিঙ্গা যুবক মাদক কারবারি। নিহত মাদক কারবারি জাফর টেকনাফ নয়াপাড়া মুছনী রোহিঙ্গা ক্যাম্পের শালবাগান ‘এ’ ব্লকের ১৮০/৫নং কক্ষের মোহাম্মদের ছেলে।




বুধবার ভোর সাড়ে ৪টার দিকে উপজেলা সাবরাং ইউনিয়নের ৫ নম্বর স্লুইচগেট এলাকায় এ বন্দুকযুদ্ধের ঘটনা ঘটে। 
টেকনাফ-২ বিজিবির অধিনায়ক লে. কর্নেল আছাদুদ-জামান চৌধুরী জানান, বিজিবির হাতে আটক রোহিঙ্গা যুবককে নিয়ে বিজিবির একটি টহল দল ইয়াবার চালান অনুপ্রবেশের খবর পেয়ে অবস্থান নেয়। 
কিছুক্ষণ পর স্লুইসগেটসংলগ্ন খাল দিয়ে একদল লোক উঠতে দেখে তাদের চ্যালেঞ্জ করলে চোরাকারবারী গ্রুপের লোকজন বিজিবিকে লক্ষ্য করে গুলিবর্ষণ করে। বিজিবিও আত্মরক্ষার্থে পাল্টা গুলি ছোড়ে। এতে উভয়পক্ষের মধ্যে ২০-২৫ রাউন্ড গুলিবর্ষণের ঘটনা ঘটে। 
এতে বিজিবির দুই সদস্য আহত হন। তাদের দ্রুত উদ্ধার করে উপজেলা সদর হাসপাতালে চিকিৎসার জন্য নেয়া হয়।
এদিকে ভোর হলে বিজিবির আরও একটি টহল দল ঘটনাস্থলে তল্লালি চালিয়ে একটি দেশীয় লম্বা অস্ত্র, ৫ হাজার পিস ইয়াবাসহ গুলিবিদ্ধ জাফরকে উদ্ধার করে। 
উদ্ধারকৃত ব্যক্তিকে টেকনাফ উপজেলা সদর হাসপাতালে নেয়া হলে কর্তব্যরত চিকিৎসক মৃত ঘোষণা করেন। 
টেকনাফ মডেল থানার এসআই মোহাম্মদ বাবুল, খবর পেয়ে সঙ্গীয় ফোর্স নিয়ে ঘটনাস্থল পরিদর্শন করে লাশ উদ্ধার করে ময়নাতদন্তের জন্য মর্গে পাঠায়।
এ ঘটনার আগে বিজিবি সদস্যরা রোহিঙ্গা মাদক কারবারিকে আটক করে। তার স্বীকারোক্তিতে মাদকের চালান খালাসের অভিযানে গিয়েই বন্দুকযুদ্ধে গোলাগুলির ঘটনায় তিনি গুলিবিদ্ধ হয়ে মারা যান।

কক্সবাজারের টেকনাফ উপজেলায় আটকের পর বর্ডার গার্ড বাংলাদেশের (বিজিবি) সঙ্গে ‘বন্দুকযুদ্ধে’ মো. জাফর আলম (২৬) নামে এক রোহিঙ্গা যুবক নিহত হয়েছেন।